钦定古今图书集成/明伦汇编/宫闱典/第007卷 > 陈
## 钦定古今图书集成/明伦汇编/宫闱典/第007卷 > 陈

### 文帝天康元年四月废帝即位尊皇太后章氏为太皇太后

按《陈书废帝本纪》，“天康元年四月癸酉，太子即皇帝
位。五月乙卯，尊皇太后曰太皇太后。”按《高祖宣皇
后章氏传》，“后讳要儿，吴兴乌程人也。高祖先娶同郡
钱仲芳女，早卒，后乃聘后。及践祚，立为皇后。世祖即
位，尊后为皇太后。废帝即位，尊后为太皇太后。”

### 废帝光大二年太皇太后章氏黜废帝为临海王以宣帝嗣位

按《陈书废帝本纪》，“光大二年十一月甲寅，慈训太后
集群臣于朝堂，令曰：‘中军仪同、镇北仪同、镇右将军、
护军将军、八座卿士：昔梁运季末，海内沸腾，天下苍
生，殆无遗噍。高祖武皇帝拨乱反正，膺图御箓，重悬
三象，还补二仪；世祖文皇帝克嗣洪基，光宣宝业，惠
养中国，绥宁外荒，并战战兢兢，劬劳缔构，庶几鼎运’”
方隆。殷夏伯宗昔在储宫，本无令问，及居崇极，遂骋
凶淫，居处谅暗，固不哀戚，嫔嫱丱角，就馆相仍，岂但
依车，所纳是讥，宗正衰绖生子，得诮右师，七百之祚
何凭，三千之罪为大。且费引金帛，令充椒阃，内府中
藏军备，国储未盈，期稔皆已空竭。太傅亲承顾托，镇
守宫闱，遗诰绸缪，义深垣屏。而攒涂“未御，翌日无淹。”
仍遣刘师知、殷不佞等显言排斥。韩子高小竖轻佻，
推心委仗，阴谋祸乱，决起萧墙，元相虽持，但除君侧。
又以余孝顷密迩京师，便相征召，殃慝之咎，凶徒自
擒，宗社之灵，妖氛是灭。于是密诏华皎，称兵上流。国
祚忧惶，几移丑类。乃至要招远近，叶力巴、湘，支党纵
横，寇扰黟、歙。又别敕欧阳纥等，攻逼衡州，岭表纷纭，
殊淹弦望，岂止罪浮于昌邑，非唯声丑于太和。但贼
竖皆亡，妖徒已散，日望惩改，犹加掩抑，而悖礼忘德，
情性不悛，乐祸思乱，昏慝无已。张安国蕞尔凶狡，穷
为小盗，仍遣使人蒋裕，钩出上京，即置行台，分选凶
党，贼皎妻吕，舂徒为戮，纳自奚宫，藏诸永巷，使其结
引亲“旧，规图戕祸。荡主侯法喜等，太傅麾下，恒游府
朝，啖以深利，谋兴肘腋。适又荡主孙泰等，潜相连结，
大有交通，兵力殊彊，指期挻乱。皇家有庆，历数遐长，
天诱其衷，同然开发。此诸文迹，今以相示，是而可忍，
谁则不容。祖宗基业，将惧倾霣，岂可复肃恭禋祀，临
御兆民，式稽故实，宜在流放。今可特降为临海郡王，
送还藩邸。”太傅安成王固天生德，齐圣广深，二后锺
心，三灵伫眷。自前朝不愈，任总邦家，威惠相宣，刑礼
兼设，指挥啸咤，湘郢廓清，辟地开疆，荆益风靡。若太
戊之承殷历，中都之奉汉家，校以功名，曾何髣髴。且
地彰灵玺，天表长彗，布新除旧，祯祥咸显。文皇知子
之鉴，事甚帝尧；传弟之怀，“久符太伯。今可还申曩志，
崇立贤君，方固宗祧，载贞辰象，中外，宜依旧典，奉迎
舆驾。未亡人不幸，属此殷忧，不有崇替，容危社稷。何
以拜祠高寝，归祔武园？”揽笔潸然，兼怀悲庆。是日，出
居别第。